
Vonalrajzok generálása fényképek alapján és a Line-us rajzoló robot vezérlése

Kulcsszavak: applikáció; Android; képfeldolgozás; rajzolás; robotvezérlés
A projekt célja egy gyerekeket és fiatalokat célzó telefonos applikáció létrehozása, amely alkalmas tudománynépszerűsítésre és szórakoztatásra. A Line-us robot egy robotizált rajzoló, amelynek irányításához egy felhasználóbarát felületet nyújt az alkalmazásunk.
Az applikáció a Line-us robottal WiFi kapcsolaton keresztül kommunikál, ezáltal lehetővé téve a felhasználónak, hogy rajzolásra bírja a robotot. A projekt keretein belül megvalósult fő funkcionalitások: kapcsolat létesítése a robottal és kommunikáció, valamint képek elkészítése, feldolgozása és a robot által értelmezhető formátumba alakítása.
A felhasználónak lehetősége van fényképet készíteni vagy egy képet betölteni a saját fájlrendszeréből. Ezután különböző műveleteket végezhet el a képpel, mint például rajzfilmesítési effektust alkalmazhat rá, kivághat belőle, vagy kinyerheti a kép vonalrajzát. A képfeldolgozási folyamatokhoz egy arcfelismerő is társul, mely arc észlelése esetén egy képkivágást javasol a felhasználónak. Mindezek mellett egy rajzfelület segítségével biztosítjuk a szabad rajzolás lehetőségét is. A képfeldolgozási funkcionalitások elérhetőek egy Line-us robot nélkül is, de ha papíron szeretnénk viszontlátni a rajzokat, akkor kapcsolatba léphetünk a robottal, és kirajzoltathatjuk a képből kinyert vonalrajzot, vagy a saját rajzunkat.



